Diari Oficial de la Generalitat Valenciana


Sumari del DOGV 556, del 30-03-1987 (1987/808457)

ORDRE de 24 de febrer de 1987, de la Conselleria d'Agricultura i Pesca, sobre ajudes a l'accés de les cooperatives i de les SAT als canals de comerçialització, mitjançant processos de participació de dirigents i socis en programes acordats amb aquesta Conselleria.
------------------------------------------------------------------------------------------------------------------------------------------------------------------------------------------------------------------------------------------------------------------------

Estat**DEROGADA**

Permalink ELI

**https://dogv.gva.es/va/eli/es-vc/o/1987/02/24/(2)/dof/vci/html**

### Dades del document

Número de DOGV
:   556

Data del DOGV
:   30-03-1987

Secció del DOGV
:   DISPOSICIONS GENERALS

Número del document
:   1987/808457


Data del document
:   24-02-1987

Organisme emissor
:   Conselleria d'Agricultura, Ramaderia i Pesca

Tipus de document
:   Ordre

Anàlisi jurídica

Ordre de 24 de febrer de 1987, de la Conselleria d'Agricultura i Pesca, sobre ajudes a l'accés de les cooperatives i de les SATs als canals de comercialització, mitjançant processos de participació de dirigents i socis en programes acordats aquesta Conselleria.  
El Decret 198/1985, de 23 de desembre del Consell de la Generalitat Valenciana, disposa l'aprovació de diverses actuacions conduents a la modernització del sector agrari valencià.   
Entre els elements que permeten diferenciar les cooperatives i les SAT d'altres empreses amb forma societària, trobem, per una banda la participació democràtica dels socis en l'adopció de decisions i en la gestió de l'entitat; i per l'altra banda, la cooperativa contribueix a un equilibri econòmic més just entre els seus socis mitjançant la participació econòmica de tots en l'activitat productiva i en la distribució dels resultats en proporció a l?esforç dels seus integrants.   
Ambdós trets, participació en la gestió socio- econòmica i en l'activitat productiva de l'entitat, són assumits pels agricultors, si tenen un suficient nivell informatiu sobre els objectius, les dificultats i els resultats de l'empresa comuna; i, si s'estableixen les vies adequades de participació en l'adopció de decisions.   
Junt a aquestes exigències de caràcter social, aquestes Entitats han d'adquirir una estructura i dimensió suficients que els permeta ser competitives als mercats on concórreguen. A la comunitat Valenciana certs sectors cooperatius com el citrícola, han aconseguit un desenvolupament important i penetrar en el mercat; altres, en canvi, per falta d'integració en Cooperatives de segon o ulterior grau o en Agrupacions de SAT, no han aconseguit el desenvolupament que, conforme als recursos propis, podrien haver obtingut. La dispersió de l'oferta existent en aquests sectors no dificulta només l'accés als canals de comercialització, sinó també el coneixement de les preferències del consumidor i les possibilitats dels agricultors d'orientar la seua producció de cara a obtenir-ne una major rendibilitat.   
Amb el propòsit de potenciar la constitució de Cooperatives de Segon o ulterior grau i Agrupacions de SAT que permeten d'aconseguir un grau major de competivitat en el mercat, preferentment en els sectors del vi, l'oli, l'ametla, la garrofa i els productes ramaders; a proposta de l'Institut de Cooperativisme Agrari Valencià (ICAV) i fent ús de les facultats que la Disposició Final Primera del Decret 198/1985, de 23 de desembre m'atorga,   
ORDENE:  
Article primer  
La Conselleria d'Agricultura i Pesca, convoca la concessió de subvencions a les Cooperatives o SAT que desenvolupen processos conduents a la constitució, al funcionament i a la consolidació de cooperatives de segon o ulterior grau o Agrupacions de SAT, per a la comercialització en comú dels productes aportats per les Entitats associades.   
Article segon  
Podran ser beneficiaris d'aquestes subvencions les cooperatives agràries i les SAT amb domicili a la Comunitat Valenciana, i hi tindran preferència les dedicades a la comercialització del vi, l'oli, l'ametla, la garrofa i els productes ramaders.   
Article tercer  
Per poder accedir a les subvencions que estableix la present Ordre, les cooperatives o SAT interessades hauran de presentar un Conveni amb la Conselleria d'Agricultura i Pesca, que inclourà un Pla d'actuació, en el qual s?especificaran els objectius perseguits, les entitats interessades, les línies generals d'actuació i les aportacions a realitzar per ambdues parts, de cara a la constitució d'una cooperativa de segon grau o Agrupacions de SAT per a la comercialització de productes agrícoles o ramaders.   
Article quart  
El Conveni establert recollirà la creació d'una Comissió mixta i en regularà la composició i el funcionament.   
Aquesta Comissió mixta estarà composta per representants de la Conselleria i per representants designats per totes les cooperatives o SAT signants del Conveni.   
La susdita Comissió confeccionarà i desenvoluparà programes anuals concrets, gestionarà els estudis i recaptarà les informacions pertinents per delimitar la magnitud del projecte i presentar les alternatives adequades.   
Els Consells Reguladors de les cooperatives o SAT participants en el Conveni hauran de comunicar les diverses alternatives proposades per la Comissió als seus socis reunits en Assemblea General, els quals prendran en tot cas les decisions oportunes.   
En cas d'aconseguir el grau d'adhesió suficient, la Comissió gestionarà l'engegament de l'acord adoptat pels socis de les Entitats de base.   
Article cinqué  
Les subvencions concedides d'acord amb la present Ordre estaran en funció del grau de desenvolupament que el projecte vaja adquirint:   
a) Podrà sol·licitar-se subvenció per a la realització de qualsevol activitat que, prèvia a la constitució de la cooperativa o agrupació, contribuesca segons la Comissió, a elaborar possibles alternatives, com anàlisi i de viabilitat, estudis de mercats, cursos, jornades, viatges d'estudis, confecció d'estatuts i reglaments, despeses de coordinació i administració de la Comissió Mixta, inversió en elements tècnics i/o comercials per a l'assaig de la comercialització conjunta, etc.   
Les despeses ocasionades per aquestes activitats, podran subvencionar-se fins a un 100%. En tot cas, la quantia màxima de les subvencions no podrà excedir de la xifra de cinc milions de pessetes per Conveni i any.   
Només fruiran de la present ajuda les Comissions que es constituesquen d'acord amb la present Ordre, durant els dos primers anys de funcionament, sense perjudici de poder acollir-se amb posterioritat a la subvenció que s'estableix al paràgraf següent.   
b) També podrà sol·licitar-se subvenció per les despeses que, ocasionades després de la constitució de la cooperativa de segon o ulterior grau o de l'Agrupació, vagen destinades a dotació d'equipaments per a l'administració, elements tècnics o comercials, així com per a la contractació de professionals i qualsevol altra despesa d'inversió que, a judici de la Comissió, contribuesca al bon funcionament i a la consolidació de l'entitat nova.   
La quantia que poden aconseguir les subvencions per aquest concepte podrà ser el 70% del cost total, sempre que no supere la xifra de deu milions de pessetes per Conveni i any.   
La durada màxima en el fruïment d'aquesta subvenció serà de 3 anys.   
Per poder acollir-se a les subvencions establertes en el present paràgraf, l'Entitat constituïda a l'empara d?aquesta Ordre, haurà d'aconseguir un volum de negocis superior a 150 milions de pessetes per campanya, i es podrà en determinats casos rebaixar aquest volum mínim en funció de la importància del projecte i dels beneficis socio- econòmics que aquest puga reportar per al sector o àmbit territorial on s'enquadre.   
Article sisé  
1. Per sol·licitar les subvencions contemplades en la present Ordre, haurà d'haver-se signat prèviament el Conveni corresponent amb la Conselleria d'Agricultura i Pesca.   
2. Les sol·licituds per a l'obtenció de les subvencions previstes a l'article 5 paràgraf a), hauran de ser remeses per una de les cooperatives o SAT signants del Conveni en nom. de les altres i dirigides a la Conselleria d'Agricultura i Pesca, acompanyades de la següent documentació:   
- Explicació detallada del Programa d'actuació acordat per la Comissió mixta.   
- Quan la sol·licitud tindrà com a finalitat la prorroga de subvenciones, que per aquest concepte s'hagen concedit amb anterioritat, haurà de presentar-se, junt amb el programa exigit en el paràgraf anterior, una Memòria que contindrà:   
1) Estat del Projecte i resultats aconseguits.   
2) Divulgació realitzada d'aquests als socis de les cooperatives o SAt integrades en el conveni.   
3) Documents que acrediten el compliment, per les societats signants del Conveni de les obligacions fiscals i amb la Seguretat Social.   
3. Les sol·licituds per a l'obtenció de les subvencions previstes a l'article 5 b), hauran de ser remeses pel Consell Rector de la cooperativa de segon o ulterior grau, de la secció corresponent o de l'Agrupació de SAT, i dirigides a la Conselleria d'Agricultura i Pesca, acompanyades de la documentació següent:   
- Informe de la Comissió mixta sobre la conveniència de la subvenció sol·licitada.   
- Documents que acrediten el compliment per l'Entitat de les obligacions fiscals i amb la Seguretat Social.   
- L'Institut de Cooperativisme Agrari Valencià sol·licitarà dels beneficiaris de les subvencions els documents que justifiquen la utilització d'aquestes per a les finalitats per a les quals s'atorguen.   
Article seté  
Presentada la documentació assenyalada en l'article anterior, la subvenció aprovada, objecte de la present Ordre, es farà efectiva amb càrrec als crèdits per a transferències de capital del Programa de l'Institut de Cooperativisme Agrari Valencià, contingut en l'Estat de Despeses per a 1987 del Pressupost de la Generalitat Valenciana.   
DISPOSICIO FINAL  
La present Ordre entrarà en vigor el dia de la publicació al Diari Oficial de la Generalitat Valenciana.   
DISPOSICIO DEROGATORIA  
Queda derogada l'Ordre de 20 de febrer de 1986, de la Conselleria d'Agricultura i Pesca, sobre ajudes a l'accés de les Cooperatives als canals de comercialització, mitjançant processos de participació de dirigents i socis en programes acordats amb aquesta Conselleria (DOGV 31 de març de 1986, núm. 358).   
València, 24 de febrer de 1987.   
El Conseller d'Agricultura i Pesca,  
LLUIS FONT DE MORA I MONTESINOS


Còpia Permalink ELI